**Karl Stig-Erland Larsson**, coñecido coma **Stieg Larsson**, nado en Skelleftehamn, Condado de Västerbotten, o 15 de agosto de 1954 e finado en Estocolmo o 9 de novembro de 2004, foi un xornalista e escritor sueco.

Acadou sona internacional trala súa morte, coa publicación da súa triloxía de novelas policíacas *Millenium*, composta polos seguintes títulos: *Män som hatar kvinnor* (*Os homes que odiaban as mulleres*), *Flickan som lekte med elden* (*A rapaza que xogaba con lume*) e *Luftslottet som sprängdes* (*O castelo de aire que foi voado*).

Traxectoria
-----------

Stieg Larsson criouse na pequena comunidade de Norsjö, a uns 100 km ao norte de Umeå (o municipio aparece no primeiro volume da triloxía). Viviu cos seus avós ata a morte do seu avó en 1962. Entre 1977 e 1999 traballou coma deseñador gráfico para a axencia de noticias *Tidningarnas Telegrambyrå (TT)*.

Militou na *Kommunistiska Arbetareförbundet* (Liga Comunista de Traballadores). Profundamente involucrado na loita contra o racismo e a ultradereita, participou a mediados dos anos 80 na fundación do proxecto antiviolencia *Stop the Racism*. En 1995 foi un dos promotores da *Fundación Expo*, adicada a *"estudar e cartografar as tendencias antidemocráticas, de extrema dereita e racistas da sociedade"*. Dende 1999 foi director da revista de dita fundación, tamén chamada *"Expo"*. Escribiu varios libros de investigación periodística sobre os grupos nazis do seu país e das conexións entre a extrema dereita e o poder político e financeiro.

Stieg Larsson era asemade presidente da sociedade escandinava de ciencia ficción, xénero polo que tiña un grande interese.

Serie *Millenium*
-----------------

Stieg Larsson comezou a escribir novelas policiacas como *hobby* en 2001 (escribía polas noites, compaxinando así o seu pasatempo co traballo). Nun primeiro momento, considerou, xunto co periodista Kenneth A. (da axencia de noticias TT), a posibilidade de escribir unha historia sobre os personaxes de Hernández e Fernández, d'*As aventuras de Tintín*. Máis tarde tentou plasmar como se manexaría na sociedade do momento a famosa *Pipi Mediaslongas*, creada pola escritora sueca *Astrid Lindgren*: así xurdiu un dos protagonistas da súa trioloxía, a investigadora *Lisbeth Salander*. Como contrapunto, creou outro personaxe máis equilibrado, o xornalista Mikael Blomkvist (cuxo nome lembra o doutro personaxe de Lindgren, o neno detective *Kalle Blomkvist*). A partir de aí creou o resto de personaxes da serie, denominada *Millenium* en referencia ao nome da revista na que traballa o personaxe de Blomkvist.

Cando rematou o segundo volume da serie, e tendo xa deseñada a trama do terceiro, pasoulle un manuscrito a un amigo editor. Faleceu en 2004, dun ataque ao corazón, días despois de entregarlle ao editor o terceiro volume da serie e pouco antes de que se publicase o primeiro. Non chegou por tanto a ver publicada a obra, e a súa repentina morte truncou o seu plan de continuar a serie: tal e como afirma o seu círculo máis próximo, o escritor estaba a traballar no seguinte volume, que era en realidade o quinto da saga (o cuarto destruíuno por non quedar plenamente satisfeito con el) .

A triloxía está considerada unha obra de "relevancia social" tanto pola construción simbólica das personaxes femininas como por tratar a lacra da violencia de xénero.

En 2009, estreouse unha adaptación cinematográfica da primeira novela da serie, dirixida por Niels Arden Oplev cos actores suecos Michael Nyqvist e Noomi Rapace nos papeis protagonistas. A película estreouse o 27 de febreiro en Suecia e Dinamarca, e o 29 de maio en España.

Obra
----

### Artigos

* Stieg Larsson, Anna-Lena Lodenius: "Extremhögern", Estocolmo, 1991
* Stieg Larsson, Mikael Ekman: "Sverigedemokraterna : den nationella rörelsen", Estocolmo, 2001
* Stieg Larsson, Cecilia Englund: "Debatten om hedersmord : feminism eller rasism", Estocolmo, 2004
* Richard Slätt, Maria Blomquist, Stieg Larsson, David Lagerlöf m.fl.: "Sverigedemokraterna från insidan", 2004

### Novelas

* *Män som hatar kvinnor* (*Os homes que odiaban as mulleres*), 2008. ISBN 978-84-233-4044-6
* *Flickan som lekte med elden* (*A rapariga que xogaba con lume*), 2008. ISBN 978-84-233-4100-9.
* *Luftslottet som sprängdes* (*O castelo de aire que foi voado*), 2009. ISBN 978-84-233-4161-0

### Periódicos

* *Svartvitt med Expo*, 1999-2002
* *Expo*, 2002-2004

Notas
-----

1. 1 2 3 4 5 6  "Páxina web do autor (Vida e obra)". Arquivado dende o orixinal o 30 de abril de 2009. Consultado o 19 de xullo de 2009.
2. ↑  "Páxina oficial da Fundación". Arquivado dende o orixinal o 12 de agosto de 2010. Consultado o 19 de xullo de 2009.
3. 1 2  Páxina sobre a triloxía Millenium
4. ↑  Artigo de "El País"
5. ↑  "Artigo sobre o autor en "LaVanguardia.es"". Arquivado dende o orixinal o 04 de setembro de 2009. Consultado o 21 de xullo de 2009.
6. ↑  "Artigo referente á obra, "DiarioSigloXXI"". Arquivado dende o orixinal o 06 de xullo de 2009. Consultado o 21 de xullo de 2009.
7. ↑  "Datas de emisión da película baseada en *"Os homes que odiaban ás mulleres"*". Arquivado dende o orixinal o 20 de outubro de 2011. Consultado o 19 de xullo de 2009.

* Portal:Suecia

|  |  |
| --- | --- |
| Control de autoridades | 
* Wd: Q186317
* WorldCat
* VIAF: 54441441
* Allmovie: p649344
* AlloCiné: 215089
* BIBSYS: 90563671
* BNB: ID
* BNE: XX4714708
* BNF: 15093700c
* CANTIC: a10902673
* DeutscheBio: 131563955
* Discogs: 1391429
* EBID: ID
* Europeana: ID
* FAST: 1914808
* Filmportal: ID
* GEC: 0516611
* GND: 131563955
* ICCU: TSAV467582
* IMDb: nm2297183
* ISNI: 0000 0001 2133 7305
* LCCN: n92024082
* MusicBrainz: ID
* Munzinger: 00000028181
* NDL: 01147305
* NKC: xx0086887
* NLA: 45592794
* NLG: 287078
* NTA: 298060973
* OL: OL1414302A
* PTBNP: 1402109
* SELIBR: 194202
* SUDOC: 106957759
* TMDb: 73799
* WikiTree: Larsson-8132

 |